google/wiki40b huggingface dataset:
Γ.Σ. Αμαρουσίου (καλαθοσφαίριση ανδρών)

Ιστορική αναδρομή

Το τμήμα καλαθοσφαίρισης του Αμαρουσίου ιδρύθηκε το 1950 και είναι το βασικό τμήμα του συλλόγου. Είναι ένας από τους πρώτους συμμετέχοντες στο ελληνικό πρωτάθλημα μπάσκετ με πολύ καλές επιδόσεις ειδικά τις δεκαετία 1960 και 1970 όπου αγωνιζόταν και στις ευρωπαϊκές διοργανώσεις.
Τα επόμενα χρόνια όμως (1981-1997) το Μαρούσι δεν είχε ανάλογη πορεία και αγωνιζόταν στην Α2 και τη Β Εθνική.
Το 1998 με προπονητή το Νίκο Παύλου το Μαρούσι επανήρθε στην Α1 και την πρώτη περίοδο (1998-1999) εξασφάλισε τη συμμετοχή του στο Κύπελλο Κόρατς, έχοντας ένα κράμα έμπειρων και νέων παικτών με προπονητή τον Κώστα Πετρόπουλο και ηγέτες τους Τζον Κόρφα, Πιτ Παπαχρόνη, Έρικ Μικ, Χένρυ Τέρνερ.
Την περίοδο 1999-2000 τη θέση προπονητή ανέλαβε ο Βαγγέλης Αλεξανδρής και η ανοδική πορεία συνεχίστηκε με την κατάκτηση της τρίτης θέσης στο φάιναλ φορ του κυπέλλου Ελλάδας.
Η μεγαλύτερη στιγμή της ιστορίας του Αμαρουσίου ήρθε το 2001 όταν με το Βαγγέλη Αλεξανδρή προπονητή και τους Τζίμι Ολιβερ, Ασράφ Αμάγια, Βασίλι Ευθύμοφ, Γιώργο Μασλαρινό, Σωτήρη Νικολαϊδη, Δημήτρη Μαρμαρινό, Αλέξη Φαλέκα, Βαγγέλη Βουρτζούμη, Δημήτρη Καραπλή κατέκτησε το Κύπελλο Σαπόρτα νικώντας τη γαλλική Σαλόν στον τελικό της Βαρσοβίας. 
Την ίδια επιτυχία λίγο έλειψε να επαναλάβει τη σεζόν 2001-2002 όταν έφτασε στα ημιτελικά του κυπέλλου Κόρατς, ενώ στην Ελλάδα αγωνίστηκε στον τελικό του Κυπέλλου.
Τη σεζόν 2002-2003 με τον Παναγιώτη Γιαννάκη στον πάγκο έκανε ρεκόρ νικών (14).
Τη σεζόν 2003-2004 και πάλι με τον Παναγιώτη Γιαννάκη στον πάγκο και ρεκόρ 21-5 κατέκτησε τη δεύτερη θέση στο πρωτάθλημα και έχασε στον τελικό της FIBA Europe League από την Ούνιξ Καζάν.
Την περίοδο 2004-05 το Μαρούσι τερμάτισε στην 2η θέση της κανονικής διάρκειας με ρεκόρ  19-7 έχοντας τον Παναγιώτη Γιαννάκη στον πάγκο και τον Βασίλη Σπανούλη ηγέτη της ομάδας. Στα play-off έχασε από την ΑΕΚ με 3-1 χάνοντας το πλεονέκτημα έδρας με 73-74 στον πρώτο αγώνα.  Στον μικρό τελικό αντιμετώπισε τον Πανιώνιο όπου έχασε πάλι με 3-1. Στο τέλος της χρονιάς ο Σπανούλης υπέγραψε στον Παναθηναϊκό.
Ανδρέας Χατζηκυριάκος

Βιογραφία

Η καταγωγή του ήταν από τα Ψαρά. Γεννήθηκε στην Σύρο και σπούδασε χημικός - μηχανικός στο πανεπιστήμιο Ζυρίχης. Υπήρξε συνιδρυτής της τσιμεντοβιομηχανίας «Τιτάν» καθώς και ιδιοκτήτης της «Ηρακλής». Επί σειρά ετών υπήρξε πρόεδρος του Συνδέσμου των Ελλήνων Βιομηχάνων και Βιοτεχνών και ένας από τους ιδρυτές της Συβιτανιδείου Σχολής. Διετέλεσε μέλος διαφόρων Επιτροπών του Υπουργείου Εθνικής Οικονομίας. Εκλέχτηκε Βουλευτής (1905 και 1910) Ψαρών και γερουσιαστής (1929) Αθηνών. Διετέλεσε υπουργός εθνικής οικονομίας στις κυβερνήσεις Ν.Πλαστήρα (1922 - 23) και Κυβέρνηση Ιωάννη Μεταξά (1936-37).
Γαμπρός του ήταν ο Αλέξανδρος Τσάτσος.
Άκις (μυθολογία)

Ο Άκις (Acis) ήταν ποτάμια θεότητα της ρωμαϊκής μυθολογίας.
Σύμφωνα με τον Οβίδιο ήταν το πνεύμα του ενός αρχαίου ποταμού που πήγαζε από την Αίτνα στην Σικελία. Ήταν γιος του Φαύνου και της νύμφης Συμαιθίδας, κόρης του ποταμού Συμαιθού της Σικελίας. Ο Άκις αγαπούσε την θαλάσσια νύμφη Γαλάτεια , αλλά τον σκότωσε ο Κύκλωπας Πολύφημος .
Τον μύθο του Άκι και της Γαλάτειας τον αναφέρει μόνο ο Οβίδιος και ίσως είναι δική του εφεύρεση . Στην αναγέννηση πολλοί ζωγράφοι χρησιμοποίησαν για θέμα τους την ιστορία , ενώ ο Χέντελ έγραψε και όπερα.
1870 Γλαύκος

Φυσικά χαρακτηριστικά

Τα φυσικά χαρακτηριστικά του Γλαύκου είναι άγνωστα.
Πανελλήνιο πρωτάθλημα ανώμαλου δρόμου ανδρών 1937

Tο Πανελλήνιο πρωτάθλημα ανώμαλου δρόμου ανδρών του 1937 διεξήχθη στην Αθήνα με διοργανωτή στον ΣΕΓΑΣ στις 7 Μαρτίου. Νικητής σύλλογος αναδείχθηκε η ΑΕΚ

Το περιφερειακό πρωτάθλημα Αττικής

Προηγήθηκαν τα τοπικά και περιφερειακά πρωταθλήματα ανωμάλου δρόμου, οι νικητές των οποίων προκρίθηκαν στον τελικό. Το περιφερειακό πρωτάθλημα Αττικής διεξήχθη στην Καισαριανή, την Κυριακή 21 Φεβρουαρίου. Μετείχαν αθλητές από τους συλλόγους: Πειραϊκός Σύνδεσμος, ΑΕΚ, Πανελλήνιος, Εθνικός ΓΣ, Παναθηναϊκός, ΑΟ Παλαιού Φαλήρου, ΑΟ Κηφισιάς και ΑΕ Χαλκίδας.

Ο τελικός

Ο τελικός αγώνας έγινε στην Αθήνα, στο Γουδή, σε πραγματικά ανώμαλο έδαφος στους πρόποδες του Υμηττού. Πήραν μέρος 60 περίπου αθλητές. Αρχικά προηγήθηκε ο Κορσέγκο αλλά τελικά ο Κυριακίδης που ακολουθούσε με σταθερό τέμπο τον προσπέρασε και τερμάτισε πρώτος με διαφορά 50μ. Οι επόμενοι 6 δρομείς τερμάτισαν ανά 50μ περίπου με μεγάλη διαφορά από τους υπόλοιπους.
Στην ομαδική βαθμολογία επικράτησε η ΑΕΚ με ελάχιστη διαφορά από τον Πειραϊκό.

Η διαδρομή

Η εκκίνηση δόθηκε από το γυμναστήριο της Στρατιωτικής Σχολής Γυμναστικής που βρισκόταν στην οδό Μεσογείων μεταξύ "Σωτηρίας" και Σχολής Χωροφυλακής. Οι δρομείς διέτρεξαν δύο φορές διαδρομή εκτός δρόμου, αρχικά σε επίπεδο έδαφος και στη συνέχεια γεμάτη χαντάκια, ανηφοριές και κατηφοριές. Τη διαδρομή είχε χαράξει ο υπεύθυνος του ΣΕΓΑΣ Όττο Σίμιτσεκ με τη βοήθεια μαθητών της Στρατιωτικής Σχολής Γυμναστικής.
Περικλής Πανταζής

Βιογραφία

Γεννήθηκε το 1849 στην Αθήνα και καταγόταν από την Ήπειρο. Από το 1864 έως το 1871 σπούδασε ζωγραφική στο Σχολείο των Τεχνών (μετέπειτα Ανωτάτη Σχολή Καλών Τεχνών) με δάσκαλο τον Νικηφόρο Λύτρα. Για έναν χρόνο συνέχισε τις σπουδές του στην Ακαδημία Καλών Τεχνών του Μονάχου, αλλά κατόπιν έφυγε για το Παρίσι καθώς το συντηρητικό κλίμα που επικρατούσε στην ακαδημία δεν συμβάδιζε με τις προσωπικές του καλλιτεχνικές αναζητήσεις. Στη γαλλική πρωτεύουσα μαθήτευσε κοντά στον Γκουστάβ Κουρμπέ (Gustave Courbet) και τον Αντουάν Σιντρέιγ (Antoine Chintreuil) ενώ γνώρισε τις σύγχρονες δημιουργίες του Ευγένιου Μπουντέν (Eugène Boudin), του Ολλανδού Γιόχαν Μπάρτχολντ Ζόνκιντ (Johan Barthold Jongkind) και των ιμπρεσιονιστών Μανέ, Ντεγκά και Πισαρό. Τελικά μετά από σύντομο χρονικό διάστημα εγκαταστάθηκε οριστικά στις Βρυξέλλες. Λέγεται πως εγκαταστάθηκε στην βελγική πρωτεύουσα με πρόσκληση του πλουσίου Έλληνα οινεμπόρου Ιωάννη Οικονόμου (Jean Économou), ο οποίος και παρήγγειλε πολλά έργα στον νέο ζωγράφο.  
Στο Βέλγιο, ο Πανταζής έγινε μέλος του αντιακαδημαϊκού καλλιτεχνικού ομίλου «Circle de la pâte» (σε ελεύθερη μετάφραση «Κύκλος του χρώματος») και συνδέθηκε με τον ζωγράφο Γκιγιόμ Βόγκελς, τον γλύπτη Ωγκύστ Φιλιππέτ αλλά και τα πρωτοποριακά κινήματα εκείνης της εποχής. Συμμετείχε σε πολλές εκθέσεις σε διάφορες πόλεις του Βελγίου ενώ το 1878 πραγματοποίησε στις Βρυξέλλες την παρθενική του ατομική έκθεση. Το ίδιο έτος έλαβε μέρος στην Διεθνή Έκθεση του Παρισιού ως μέλος της ελληνικής αντιπροσωπίας. Το 1880/81 ταξίδεψε στη Μασσαλία όπου ήταν εγκατεστημένος ο αδερφός του και στην Ελλάδα όπου έλαβε μέρος σε έκθεση που πραγματοποιήθηκε στην οικία Μελά (Αθήνα) για την ενίσχυση του Ερυθρού Σταυρού. Ήταν ιδρυτικό μέλος διάφορων καλλιτεχνικών σχημάτων όπως ο Κύκλος της Χρυσαλίδας, ο Κύκλος υδατογράφων και χαρακτών και η Ομάδα των ΧΧ. 
Απεβίωσε στις 25 Ιανουαρίου του 1884 στις Βρυξέλλες, συνέπεια της χρόνιας φυματίωσης που τον ταλαιπωρούσε. Ήταν παντρεμένος με την αδερφή του γλύπτη Ωγκύστ Φιλιππέτ, με την οποία είχε αποκτήσει έναν γιο.

Το έργο του

Ο Πανταζής ξεχωρίζει από τους υπόλοιπους Έλληνες ζωγράφους της εποχής του, μιας και είναι ο πρώτος που ξέφυγε από τον ακαδημαϊσμό της Σχολής του Μονάχου και που εντάχθηκε στο ανατρεπτικό για την εποχή του κίνημα του ιμπρεσιονισμού. Μαζί με τον Γκιγιόμ Βόγκελς θεωρείται ο θεμελιωτής του βελγικού ιμπρεσιονισμού. Το έργο του χαρακτηρίζεται ως πολύμορφο. Ασχολήθηκε κυρίως με την τοπιογραφία (με τα βελγικά τοπία να αποτελούν σημαντική πηγή έμπνευσης), τις προσωπογραφίες και σε μικρότερο βαθμό με την νεκρή φύση και την ηθογραφία. Έχει γραφτεί πως «αν δεν πέθαινε νέος και σε ξένη γη, η πρωτοποριακή του επίδραση στην νεοελληνική ζωγραφική θα μπορούσε να ήταν αποφασιστική» (Α. Σ. Ιωάννου, Η ελληνική ζωγραφική, 19ος αι., Εκδ. Οίκος Μέλισσα, Αθήνα 1972).
ΙΖΑ Μπράουν

Ετυμολογία

Το Ελληνικό ΙΕΖ (από το Γαλλικό ISA), προέρχεται από το Ινστιτούτο Επιλογής των Ζώων (Institut de Sélection Animale), την ιδιωτική εταιρεία η οποία το 1978, ανέπτυξε το υβρίδιο για την παραγωγή αυγών, ως μια κότα κλωβοστοιχίας (battery hen).

Εμπορική Ωοτοκία

Οι κότες ΙΖΑ Μπράουν (ISA Brown), είναι διάσημες στις ΗΠΑ και την Γαλλία, για την ύπαρξή τους ως όρνιθες κλωβοστοιχιών (battery hens), λόγω του τεράστιου ρυθμού παραγωγής αυγών. Τα τελευταία χρόνια, έχουν επίσης επιτυχώς εφαρμοστεί στην Ευρώπη, σε συστήματα δάπεδο- και ελευθέρας βοσκής.
Πανελλήνιο πρωτάθλημα στίβου ανδρών 1905

Στο Δ΄ Πανελλήνιο πρωτάθλημα στίβου ανδρών, το τρίτο με διοργανωτή τον ΣΕΓΑΣ, διεξήχθη στο Παναθηναϊκό Στάδιο της Αθήνας στις 22-24 Απριλίου 1905. Ο πολυνίκης σύλλογος κατέκτησε το τρόπαιο της Νίκης του Παιωνίου, ενώ δόθηκαν μετάλλια στους δύο πρώτους κάθε αγωνίσματος, ασημένιο με στέφανο δάφνης στον πρώτο και χάλκινο με κλαδί ελιάς στο δεύτερο.

Χρονικό των αγώνων

Υπήρξε μικρή συμμετοχή, αφού μετείχαν μόνο τέσσερις σύλλογοι: Πανελλήνιος, Εθνικός Αθηνών, Πανιώνιος Σμύρνης και Πειραϊκός Σύνδεσμος. Έτσι οι αγώνες δεν συγκέντρωσαν μεγάλο αριθμό θεατών την πρώτη μέρα. Όμως, αναφέρεται η παρουσία μεταξύ των θεατών ξένων περιηγητών και περιηγητριών που απαθανάτιζαν τους αγώνες με φωτογραφικές μηχανές. Σχολιάστηκε αρνητικά η απουσία των μελών της βασιλικής οικογένειας και γενικά των επισήμων αρχών κατά την εναρκτήριο ημέρα, στην οποία παρευρέθηκε μόνο ο μητροπολίτης. Τη δεύτερη μέρα έδωσαν το παρόν ο διάδοχος Κωνσταντίνος, οι Έλληνες πρίγκιπες Νικόλαος, Ανδρέας και Χριστόφορος, ο πρίγκιπας Κάρολος της Δανίας και ο Αθηναίος υπουργός Εξωτερικών Αλέξανδρος Σκουζές. Οι λιγοστοί φίλαθλοι ήταν ιδιαίτερα εκδηλωτικοί και είχαν συγκεντρωθεί σε διαφορετικά διαζώματα. Οι του Πανελληνίου στις κάτω βαθμίδες (9η και 10η κερκίδα) ενώ του Εθνικού Γ.Σ. ήταν λίγο ψηλότερα και εκτός από τους δικούς τους αθλητές υποστήριζαν και τους αθλητές του Πανιωνίου.
Την τελευταία ημέρα των αγώνων, ενώ αναμενόταν η άφιξη των δρομέων του ημιμαραθωνίου, διεξήχθησαν οι σχολικοί αγώνες και στη συνέχεια έγιναν οι απονομές. Λόγω των σχολικών αγώνων το Στάδιο γέμισε από ένα τεράστιο πλήθος θεατών, 70.000 περίπου. Την ημέρα αυτή παρέστησαν ο βασιλιάς Γεώργιος Α΄ με την βασίλισσα Όλγα και η βασίλισσα της Αγγλίας Αλεξάνδρα με τις πριγκίπισσσες κόρες της.
Την Ελλανόδικο Επιτροπή αποτελούσαν οι κ.κ. Μερκάτης, Κ. Μηλιώτης, Καράκαλος, Στάης και γραμματείς ήταν οι κ.κ. Συριώτης και Γεώργιος Σημηριώτης.
Διεξήχθησαν 14 αγωνίσματα στίβου (άλλα δύο αναφέρονται σε μεταγενέστερα δημοσιεύματα) και 9 άλλων αθλημάτων: γυμναστικής, άρσης βαρών, πάλης, διελκυστινδας και αναρρίχησης. Πρωταθλητής σύλλογος αναδείχθηκε ξανά ο Πανελλήνιος Γ.Σ. ως πολυνίκης. Συμμετείχαν μόνο 4 σωματεία, μεταξύ των οποίων και ο Πανώνιος Σμύρνης που είχε στείλει πολυμελή αντιπροσωπία με 13 αθλητές. Οι υπόλοιποι εκτός Αθηνών σύλλογοι δεν έλαβαν μέρος "ένεκα των γλισχρών μέσων τα οποία διέθεταν".
Νικόλαος Ζαφειρίου

Βιογραφία

Γεννήθηκε στη Κόρινθο και μετά τις εγκύκλιες σπουδές του εισήλθε στη Στρατιωτική Σχολή Ευελπίδων απ΄ όπου αποφοίτησε αξιωματικός του πυροβολικού. Έλαβε μέρος στον Ελληνοτουρκικό πόλεμο του 1897 στο 2ο Σύνταγμα Πυροβολικού. Στον Α΄ Βαλκανικό Πολέμο υπηρέτησε στο Επιτελείο Στρατού Ηπείρου. Στον Β΄ Βαλκανικό Πόλεμο υπηρέτησε στο επιτελείο της 8ης Μεραρχίας. Στη συνέχεια μετεκπαιδεύτηκε στη Σχολή Πολέμου στη Γαλλία και επιστρέφοντας έλαβε μέρος στον Α΄ Παγκόσμιο Πόλεμο (1916 - 1917)  σε γαλλικές επιχειρήσεις του βαλκανικού μετώπου, ως διοικητής του 1ου συντάγματος Σερρών.
Με τον βαθμό του συνταγματάρχη – διοικητή αποβιβάστηκε στις 2 Μαΐου του 1919 στη Σμύρνη ως αρχηγός του ελληνικού στρατού κατοχής της Μικράς Ασίας και επικεφαλής της πρώτης ανωτέρας ελληνικής Αρχής της Ιωνίας. Τον Ιούλιο του 1920 προήχθη υποστράτηγος Την περίοδο 1921 – 1922 τελούσε στη διάθεση του υπουργείου Στρατιωτικών. Στο εκδηλωθέν κίνημα του 1922 συντάχθηκε αμέσως σ΄ αυτό όπου και ανέλαβε υπαρχηγός του Γενικού Επιτελείου Στρατού και τρία χρόνια αργότερα  προήχθη αντιστράτηγος, αναλαμβάνοντας διαδοχικά διοικητής του Β΄, του Γ΄ και τέλος του Ε΄ Σώματος Στρατού όπου και αποστρατεύτηκε το 1926.

Ο  Νικόλαος Ζαφειρίου πέθανε στην Αθήνα το 1947.
Αθανάσιος Κοτζιάς

Βιογραφικά στοιχεία

Ήταν έμπορος από τα Βασιλικά. Κατά τους Ναπολεόντιους χρόνους διέμενε στο Παρίσι. Όταν πέρασε η μεγάλη επανάσταση του Ναπολέοντα κατά της Αγγλίας και των συμμάχων της, η Γαλλία αποκλείστηκε από τα καράβια των Εγγλέζων και το εμπόριο σταμάτησε. Αναγκάστηκε να επιστρέψει στη Χαλκιδική κατά το 1810. Τότε είχε αρχίσει να αναφαίνεται η Φιλική Εταιρεία, της οποίας έγινε μέλος και ασπάστηκε τα επαναστατικά σχέδια. Αποστόλευσε στα Βασιλικά και έπεισε την κοινότητα να αποδεχτεί την επανάσταση.
Ο Κοτζιάς είχε και επαφές με τον Αλή Πασά, επειδή ως Γεροθανάσης ήταν ξακουστός και είχε μεγάλη επιρροή στα Βασιλικά και σε όλη την Χαλκιδική. Είχε δε συνεννοηθεί με τον Αλή Πασά, να εξεγείρει την επανάσταση την Μακεδονία προς ωφέλεια αυτού.
Ο στρατάρχης Λουμπούτ-πασάς που πολεμούσε τότε τον Αλή Πασά στα Γιάννενα τον υποπτεύθηκε και συνέλαβε τον γιο του και τον φυλάκισε στη Θεσσαλονίκη. Διέβαλε και τον Γεροθανάση στον Αλή Πασά. Ο Κοτζιάς απέκρουσε τα ψέματα, αλλά κρατήθηκε και αυτός στην φυλακή στην Θεσσαλονίκη και τελικά αποκεφαλίστηκε το 1821 με την έκρηξη της επανάστασης.
Ρόουζ Λέσλι

Βιογραφία

Γεννήθηκε το 1987 στο Αμπερντήν και το 2008 αποφοίτησε από την Ακαδημία Μουσικής και Δραματικής Τέχνης του Λονδίνου.
Έχει γίνει γνωστή από τη συμμετοχή τις στις τηλεοπτικές σειρές Downton Abbey στον ρόλο της Γκουέν Ντόσον και Game of Thrones στον ρόλο της Ύγκριτ. Το 2009 κέρδισε το σκωτσέζικο BAFTA για το καλύτερο νέο ταλέντο. Το 2013 ήταν υποψήφια μαζί με όλο το καστ του Game of Thrones για το Βραβείο Σωματείου Ηθοποιών.
Επιπλέον, έχει παίξει στον κινηματογράφο και στο θέατρο, ενώ έχει δώσει τη φωνή της στο βιντεοπαιχνίδι Echo.
Το 2012 γνωρίστηκε με τον Κιτ Χάρινγκτον, το 2017 ανακοίνωσαν τους αρραβώνες τους, και το 2018 παντρεύτηκαν.
Παρκ Γκουν-χιέ

Σταδιοδρομία

Είναι πρωτότοκο τέκνο του δικτάτορα της περιόδου 1963-1979, Παρκ Τζονγκ-χούι. Σπούδασε για μικρό χρονικό διάστημα στο Πανεπιστήμιο της Γκρενόμπλ, όμως αναγκάστηκε να φύγει από τη Γαλλία ύστερα από τη δολοφονία της μητέρας της, το 1974.
Η Παρκ εθεωρείτο πρώτη κυρία στη χώρα της μέχρι και τη δολοφονία του πατέρα της, το 1979.

Βουλευτής και πρόεδρος κόμματος

Εξελέγη αρχικά βουλευτής με το Μεγάλο Εθνικό Κόμμα (GNP) στο Ντάλσονγκ (Dalseong) της Ντέγκου σε επαναληπτικές εκλογές το 1998 και επανεκλεγόταν για τα επόμενα χρόνια συνεχώς ως και το 2008. Από το 2004 ως το 2008 ήταν πρόεδρος του GNP, βοηθώντας το να κερδίσει τις δημοτικές εκλογές το 2006. Την περίοδο εκείνη τραυματίστηκε με μαχαίρι στο πρόσωπο από εγκληματία που είχε καταδικαστεί προηγουμένως άλλες 8 φορές. Η Παρκ χειρουργήθηκε και χρειάστηκε να κάνει 60 ράμματα.
Η επιρροή της ήταν μεγάλη στο κόμμα, σε βαθμό που το τελευταίο κέρδισε απανωτές εκλογικές νίκες και η Παρκ έλαβε το προσωνύμιο "βασίλισσα των εκλογών".

Προεδρικές εκλογές 2007 και 2012

Το 2007 διεκδίκησε το προεδρικό αξίωμα στις εκλογές εκείνης της χρονιάς. Ηττήθηκε τελικά με οριακή πλειοψηφία από το Λι Μιόνγκ-μπακ.
Το 2012 ανακοίνωσε ότι θα υποστηρίξει το Κόμμα Σένουρι, όπως μετονομάστηκε το GNP. Το Σένουρι κέρδισε τις γενικές εκλογές του 2012 και διατήρησε την πλειοψηφία των εδρών στην εθνοσυνέλευση.Έτσι, τα ΜΜΕ έκαναν λόγο για την "επιστροφή της βασίλισσας των εκλογών".
Στις 10 Ιουλίου 2012 η Παρκ ανακοίνωσε επίσημα στη Σεούλ την υποψηφιότητά της για τις προεδρικές εκλογές. Κέρδισε τις εκλογές στις 19 Δεκεμβρίου συγκεντρώνοντας ποσοστό 51,6% των ψήφων έναντι 48,0% για τον αντίπαλό της Μουν Τζε-ιν.

Προεδρία

Η Παρκ ορκίστηκε Πρόεδρος της Νότιας Κορέας και ανέλαβε καθήκοντα στις 25 Φεβρουαρίου 2013. Η τελετή ορκωμοσίας της ήταν η μεγαλύτερη στη νοτιοκορεατική ιστορία, καθώς οι συμμετέχοντες αριθμούσαν τις 70.000.
Η νέα πρόεδρος ανακοίνωσε ένα σχέδιο για "Δημιουργική Οικονομία" στις 5 Ιουνίου 2013, σκιαγραφώντας το όραμά της για οικονομικά ανάκαμψη και δημιουργία θέσεων εργασίας.
Στον τομέα της κοινωνικής πολιτικής, πρότεινε μια ατζέντα για την εξάλειψη των "4 μεγαλύτερων κοινωνικών πληγών": σεξουαλικής βίας, βίας στο σπίτι, ενδοσχολικής βίας και της μη ασφάλειας στα τρόφιμα.
Στις 9 Δεκεμβρίου 2016 η Παρκ καθαιρέθηκε με απόφαση της Εθνοσυνέλευσης λόγω της εμπλοκής της σε σκάνδαλο διαφθοράς. Τα καθήκοντά της άσκησε εν συνεχεία προσωρινά ο Χουάνγκ Γκιό-αν. Η καθαίρεση επικυρώθηκε ομόφωνα από το Συνταγματικό Δικαστήριο στις 10 Μαρτίου 2017, απομακρύνοντας οριστικά από την εξουσία την Παρκ.
Η Παρκ στις 6 Απριλίου 2018 κρίθηκε ένοχη για διαφθορά και καταδικάστηκε για δωροληψία σε κάθειρξη 24 ετών.
Χαριβέρτος Β΄

Βιογραφία

Ήταν γιος τού Χλωτάριου Β΄ βασιλιά της Νευστρίας, τού Παρισιού & των Φράγκων και της Σιχίλντε, κόρης τού Μπρούνουλφε Β΄ κόμη των Αρδεννών. Δεν γνωρίζουμε πότε γεννήθηκε· αναφέρεται, ότι ήταν λίγα έτη μικρότερος από τον ετεροθαλή αδελφό του Δαγοβέρτο Α΄ (γενν. π. 604). Ο πατέρας του είχε και άλλη από πριν σύζυγο, ήταν λοιπόν δίγαμος, κάτι όχι ασύνηθες για τότε.
Το 629 απεβίωσε ο πατέρας του και ο Χαριβέρτος Β΄ προσπάθησε αρχικά να λάβει τη Νευστρία, μια και ο Δαγοβέρτος Α΄ ήταν ήδη βασιλιάς της Αυστρασίας από το 623. Στις διαπραγματεύσεις που ακολούθησαν ο Χαριβέρτος Β΄, επειδή ήταν ανήλικος, εκπροσωπήθηκε από τον θείο του Μπρόντουλφ, αδελφό της Σιχίλντε. Ο Δαγοβέρτος Α΄ σκότωσε τον Μπρόντουλφ· δεν παραπονέθηκε όταν ο Χαριβέρτος Β΄ κατέλαβε τελικά την ημι-ανεξάρτητη Ακουιτανία. Αυτά φαίνεται δεν επέφεραν δυσαρέσκεια, μια και το 631 ο Χαριβέρτος Α΄ έγινε ανάδοχος τού Σιγιβέρτου Γ΄, γιου τού Δαγοβέρτου Α΄.
Το βασίλειο τού Χαριβέρτου Α΄ περιελάμβανε τις πόλεις Τουλούζη, Καόρ, Αζάν, Περιγκώ και Σαιντ και προστάθηκε και η Γασκώνη. Η πολεμική του ορμή υπέταξε τους Βάσκους, ώσπου έθεσε υπό τον έλεγχό του όλη τη Νοβεμποπουλανία (έγινε το δουκάτο της Γασκώνης). 
Απεβίωσε το 632 στο Μπλαι τού Ζιρόνντ, πιθανώς δολοφονημένος με εντολή τού Δαγοβέρτου Α΄ και σύντομα μετά σκοτώθηκε και ο γιος του Χιλπέριχος, που ήταν βρέφος. Και οι δύο τάφηκαν στη βασιλική τού Αγ. Ρωμανού στο Μπλαι. Η Ακουιτανία περιήλθε στον Δαγοβέρτο Α΄.
Βαλτοσλαβικές γλώσσες

Οι Βαλτοσλαβικές γλώσσες είναι μια ομάδα των ινδοευρωπαϊκών γλωσσών. Διακρίνονται σε δύο κύριους κλάδους, τις Βαλτικές γλώσσες και τις Σλαβικές γλώσσες. Καταλαμβάνουν ένα μεγάλο μέρος της Ανατολικής Ευρώπης και της Βαλκανικής χερσονήσου και έχουν μεταξύ τους πολλά κοινά σημεία.
Υπήρξε μια περίοδος κοινής ανάπτυξης μεταξύ αυτών των δύο γλωσσικών ομάδων. Η Βαλτική και η σλαβική είναι οι πλησιέστερες αναγνωρίσιμες ομάδες μεταξύ όλων των ομάδων που υπάρχουν εντός της ινδοευρωπαϊκής γλωσσικής οικογένειας.
Χειμερινή ώρα Νεπάλ

Η χειμερινή ώρα Νεπάλ (NPT), είναι η ζώνη ώρας του Νεπάλ. Με μια χρονική μετατόπιση από τον Συντονισμένο Παγκόσμιο Χρόνο (UTC) κατά +5:45 ώρες η χειμερινή ώρα Νεπάλ είναι μια από τρεις ζώνες ώρας με μετατόπιση 45 λεπτών από τον UTC. Οι άλλες δύο είναι η Χειμερινή ώρα των Νήσων Τσάταμ, με χρονική ζώνη την UTC+12:45 και την ανεπίσημη Αυστραλιανή Κεντροδυτική Ώρα με την ζώνη ώρας UTC+08:45.
Μπουνιοντκόρ ΠΦΚ

Ιστορία

Ο σύλλογος ιδρύθηκε με την ονομασία Νέφτγκαζμονταζ-Κουρουβτσί (Нефтгазмонтаж-Қурувчи) γνωστή ως Κουρουβτσί (Қурувчи, Εργάτης) στις 6 Ιουλίου 2005. Την ίδια χρονιά προβιβάστηκε στη δεύτερη κατηγορία και την επόμενη χρονιά κατέκτησε το πρωτάθλημα, με αποτέλεσμα να προβιβαστεί στο Πρωτάθλημα Ουζμπεκιστάν, την ανώτατη κατηγορία της χώρας. Την πρώτη κιόλας χρονιά κατάφερε να τερματίσει στη δεύτερη θέση, πίσω από την Παχτακόρ Τασκένδης.
Η ομάδα έγινε γνωστή διεθνώς όταν αναφερόταν ότι ήταν κοντά στην απόκτηση του επιθετικού της Μπαρτσελόνα, Σαμουέλ Ετό, παρ' ότι εν τέλει δεν υπέγραψε συμβόλαιο με αυτή. Στις 25 Αυγούστου 2008, ο διεθνώς γνωστώς ποδοσφαιριστής της ΑΕΚ, Ριβάλντο, ανακοίνωσε στον ελληνικό τύπο ότι θα ενταχθεί στην Mπουνιοντκόρ για 14 εκατομμύρια, για συμβόλαιο δύο χρόνων.
NGC 3259

Ο NGC 3259 είναι ραβδωτός σπειροειδής γαλαξίας ο οποίος απέχει περίπου 90 εκατομμύρια έτη φωτός από το Ηλιακό Σύστημα και βρίσκεται στον αστερισμό Μεγάλη Άρκτο. Ταξινομείται ως SAB(rs)bc στο σχήμα μορφολογικής ταξινόμησης, Ο γαλαξίας είναι πηγή εκπομπής ακτίνων Χ και έχει ενεργό πυρήνα τύπου Σίφερτ 2.
Άμπραχαμ Ουάσινγκτον

Εκπαίδευση

Η ενασχόλησή του με το κατς ξεκίνησε το 2008 όταν προπονήθηκε και έδωσε αγώνες σε μικρές εταιρείες πάλης. Το 2009, συμφώνησε με το WWE και στάλθηκε για εκπαίδευση στο θυγατρικό FCW.

ECW

Τον Ιούνιο του 2009, έγινε παρουσιαστής εκπομπής στο τηλεοπτικό σόου ECW και έπαιρνε συνεντεύξεις από διάφορους παλαιστές του ρόστερ. Ο ρόλος του ως Άμπραχαμ Ουάσινγκτον ήταν αντιπαθητικός. Με το κλείσιμο του σόου, τον Μάρτιο του 2010, γύρισε στο FCW.

Κύριο ρόστερ

Τον Μάρτιο του 2012, επέστρεψε στο κύριο ρόστερ του WWE, ως μάνατζερ άλλων παλαιστών. Αρχικά προσπάθησε να προσελκύσει πολλούς ώστε να δημιουργήσει ομάδα. Ονόμασε την εταιρεία του "All World Promotions" και μανάτζαρε τους Πρίμο και Έπικο. Αφού τους εξαπάτησε, έγινε μάνατζερ των Ντάρεν Γιάνγκ & Τάιτους Ο' Νιλ. Στις 10 Αυγούστου 2012, απολύθηκε, λόγω λάθους που έκανε σε ζωντανό πρόγραμμα τηλεόρασης.
The case against Christianity

Το βιβλίο ‘’The Case Against Christianity’’ είναι βιβλίο του Μάικλ Μάρτιν το οποίο εκδόθηκε από τον οίκο Temple University Press το 1998 και αποτελείται από 273 σελίδες στις οποίες ο συγγραφέας ασκεί λογική κριτική στον Χριστιανισμό. Ο Μάρτιν εξετάζει τις σημασιολογικές και επιστομονολογικές βάσεις της θρησκείας και συζητά τις θεολογικές, ιστορικές και εσχατολογικές υποθέσεις του Χριστιανισμού, που περιλαμβάνουν την ιστορικότητα του Ιησού, την Ανάσταση, την Δευτέρα παρουσία, την παρθενογένεση και την Σωτηρία μέσω Πίστης.  Το βιβλίο ξεκινάει με την αναζήτηση της ηθικής της πίστης. Σε όλο το βιβλίο ο Μάρτιν δείχνει πως το ένα δογμα μετά το άλλο διαλύεται μετά από προσεκτική εξέταση. Δεν υπάρχει συστηματική σύνδεση ανάμεσα στα δόγματα, ούτε λογική γιατί η μια πεποίθηση οδηγεί σε άλλες πεποιθήσεις. Ο Μαρτιν θεωρεί πως το χρισταινικό πακέτο πίστης είναι τυχαία συλλογή δογμάτων τα οποία πολλές φορές δεν ταιριάζουν το ένα με το άλλο.
Απολλινάριος

Ο Απολλινάριος ήταν Έλληνας επιγραμματοποιός του 1ου αιώνα μ.Χ. Στην Παλατινή Ανθολογία σώζονται δύο σκωπτικά επιγράμματά του (ΧΙ 399 και 421). Κατά τον Χέρμαν Μπέκμπυ περιλαμβανόταν στο Ανθολόγιο του Διογενιανού. Ο Oμπρετόν διερωτάται όμως μήπως πρόκειται για τον Απολλινάριο της Λαοδικείας (4ος αιώνας μ.Χ.) ή για τον πατέρα του Απολλινάριο της Αλεξανδρείας.